Многія з настальгіяй згадваюць пра жыццё ў вёсцы ў другой палове XX стагоддзя, калі там было шмат дзяцей і моладзі, і амаль у кожным населеным пункце існавалі клуб, бібліятэка, магазін. На жаль, час назад не павернеш. Вёска старэе, і нічым не вернеш былога шматлюддзя. І таму розныя ўстановы раёна стараюцца дайсці да кожнага маланаселенага пункта, каб людзі адчувалі сябе там камфортна. Цэнтр сацыяльнага абслугоўвання насельніцтва ўлічвае кожнага чалавека, які патрабуе дапамогі. Двойчы на тыдзень прадметы першай неабходнасці дастаўляе аўтамагазін, працуе выязная пошта. А работнікі культуры прапануюць змястоўны адпачынак.